Συντρόφισσες και σύντροφοι,

Φίλες και φίλοι,

Στέκομαι μπροστά σας σήμερα και θέλω να σας μιλήσω με την καρδιά μου. Δεν θα σταθώ στα μικρά και ασήμαντα. Αυτά που προσπαθούν να διχάσουν την παράταξη, να μειώσουν πρόσωπα, να παραχαράξουν θέσεις και πρακτικές.

Αυτούς τους καιρούς δεν μας ταιριάζει η μικροψυχία.

Δεν έχουμε δικαίωμα να φανούμε κατώτεροι των περιστάσεων.

Η εκλογή Προέδρου στις 6 Οκτώβρη έχει Εθνικά χαρακτηριστικά.

Είναι ιστορικό κοινωνικό και πολιτικό ορόσημο.

Γιατί από τη συμμετοχή των πολιτών, αλλά και το αποτέλεσμα, θα κριθεί το εάν η δημοκρατική παράταξη θα γίνει και πάλι πρωταγωνίστρια.

Το εάν θα κερδίσουμε και πάλι την ΕΛΠΙΔΑ.

Ελπίδα για τη μετάβαση από τη συντηρητική διακυβέρνηση της ΝΔ και την παρακμή, σε μια κυβέρνηση που θα φέρει την αναγκαία αλλαγή κατεύθυνσης. Μαζί με την κοινωνία. Όχι απλά στο όνομά της.

Με γνήσια προοδευτικές θέσεις και πολιτικές.

Στο χέρι μας είναι να κερδίσουμε αυτό το στοίχημα.

Για να βρεθεί ξανά μια προοπτική περηφάνειας, δικαιοσύνης και αξιοπρέπειας για την πατρίδα.

Για να μπορει το ΠΑΣΟΚ να εγγυηθεί ξανά ότι κανείς δεν θα μείνει πίσω.

Συντρόφισσες και Σύντροφοι,

Σε έναν κόσμο που αλλάζει ραγδαία, σε ένα κόσμο με μεγάλες και νέες προκλήσεις, η Ελλάδα αδυνατεί να ανταποκριθεί.

Οι πολυκρίσεις, κάνουν απειλητικά την εμφάνιση τους παντού:

1. **Νέα κρίση στην οικονομία**: Χάνεται η μεγάλη ευκαιρία που έδιναν τα 70 δις των ευρωπαϊκών πόρων, για μια ανάπτυξη ανθεκτική, βιώσιμη, με οφέλη για όλους.

Γη, επιχειρήσεις, υποδομές αλλάζουν χέρια και αφελληνίζονται.

Τα δημόσια αγαθά υπονομεύονται. Τα καρτέλ λειτουργούν ασύδοτα.

Οι αποφάσεις της κυβέρνησης ευνοούν μόνο τους μεγάλους και ισχυρούς.

1. **Κρίση στην κοινωνία:** με τις ανισότητες και τη φτώχεια να διευρύνονται επικίνδυνα. Τους νέους ανθρώπους να βρίσκουν μπροστά τους παντού εμπόδια και τοίχους.
2. **Κρίση στη δημοκρατία:** συγκεντρωτισμός, αδιαφάνεια στη ροή του δημοσίου χρήματος, υπονόμευση των θεσμών, κουκούλωμα των υποκλοπών, ατιμωρησία και αναξιοπιστία. Αυτά κυριαρχούν σήμερα.
3. **Κρίση στο δημογραφικό**: η Ελλάδα γερνά επικίνδυνα και αποδυναμώνεται.
4. **Κλιματική Κρίση**: που απειλεί ζωές, περιουσίες, υποδομές, αλλά δημιουργεί και νέες ανισότητες.

Το ισχυρό πολιτικό-οικονομικό κατεστημένο και οι τεράστιες ανισότητες, υπονομεύουν την κοινωνική εμπιστοσύνη. Φέρνουν από το παράθυρο την Ακροδεξιά.

Η Νέα Δημοκρατία και ο κ. Μητσοτάκης κοστίζουν πολύ ακριβά στον τόπο.

Επιχειρούν να δημιουργήσουν μια κοινωνία χαμηλών προσδοκιών.

Μια κοινωνία σε μόνιμη ομηρεία, που βολεύεται με τα κουπόνια, τα vouchers, το μέτριο, τις έωλες υποσχέσεις, μιας δήθεν «κανονικότητας».

**Όσο και αν προσπαθήσουν, όσο και αν μεγάλα συμφέροντα τους στηρίζουν, ο κύκλος της φθοράς τους, ξεκίνησε. Το ποτάμι δεν γυρίζει πίσω.**

**Η κοινωνία εγκαταλείπει κάθε μέρα τον κ. Μητσοτάκη.**

Αλλά μας αρκεί αυτό; ΟΧΙ, δεν αρκεί.

Γιατί στην τελευταία εκλογική αναμέτρηση ο κόσμος κάθισε σπίτι του και γύρισε την πλάτη στο πολιτικό σύστημα.

Γιατί δεν εμπνέεται από τη σημερινή πολιτική, που δεν εκφράζει τις ανησυχίες και τις προσδοκίες του.

Διαμορφώνεται ένας φαύλος κύκλος μιας ανυπόληπτης κυβερνητικής εξουσίας και ενός αδύναμου πολιτικού συστήματος.

Αυτό δυστυχώς αφορά και το κόμμα μας, το ΠΑΣΟΚ -Κίνημα Αλλαγής, το οποίο την ώρα που η φθορά της ΝΔ και του ΣΥΡΙΖΑ είναι ραγδαία, δεν καταφέρνει να πρωταγωνιστήσει.

Γιατί άραγε Σύντροφοι;

**Γιατί σε κρίσιμες στιγμές δεν είχαμε ένα ξεκάθαρο πολιτικό στίγμα.**

**Γιατί εμφανιστήκαμε ως εκκρεμές, επιχειρώντας να μη δυσαρεστήσουμε κανένα.**

**Ο ίδιος ο Νίκος Ανδρουλάκης, το είπε προεκλογικά: “Η τρίτη θέση στις εκλογές θα είναι πολιτική ήττα.” Και συμφωνώ μαζί του.**

Να το πούμε πολύ καθαρά:

Το ΠΑΣΟΚ δεν επιτρέπεται να βολεύεται, βλέποντας στις δημοσκοπήσεις το ποσοστό του να αυξάνεται 1 ή 2 μονάδες, όταν η ΝΔ χάνει 10 και ο ΣΥΡΙΖΑ 8 μονάδες, σε σχέση με τις τελευταίες εθνικές εκλογές.

Δεν επιτρέπεται να βολεύεται όταν στο ερώτημα “Ποιος είναι καταλληλότερος για Πρωθυπουργός;”, κερδίζει με διαφορά ο ακατάλληλος κ. Μητσοτάκης.

Δε μηδενίζω το έργο κανενός. Αλλά **δεν πείσαμε σύντροφοι…..**

Και «Οι ευκαιρίες δεν είναι άπειρες”, όπως μας προειδοποίησε ο Κώστας Σημίτης.

**Τώρα είναι η ώρα να σηκώσουμε ανάστημα.**

Για το νέο ξεκίνημα που χρειάζεται ο χώρος μας.

Οι προκλήσεις της εποχής δεν αφήνουν περιθώριο για μοιρολατρία.

Η ιστορία δεν είναι ευθύγραμμη και δεν μπορούμε να πηγαίνουμε βήμα το βήμα, όταν η χώρα βυθίζεται.

**Αν κάποιοι δεν αντιδρούν όταν η χώρα πάει στον τοίχο, είναι δικό μας χρέος να βάλουμε φρένο. Είναι δικό μας χρέος να δημιουργήσουμε συνθήκες ανατροπής.**

Γεννηθήκαμε ως πολιτικό κίνημα για να υπηρετούμε τα συμφέροντα των πολλών.

Γεννηθήκαμε για να δώσουμε φωνή σε όσους δεν έχουν.

Γεννηθήκαμε για να διεκδικούμε πάντα την ευθύνη της διακυβέρνησης του τόπου.

Και αυτό πρέπει να κάνουμε. Και θα το κάνουμε με τόλμη και με αποφασιστικότητα. Χωρίς δικαιολογίες. Με σχέδιο και με κοινωνικές συμμαχίες.

Λένε μερικοί: Το πρόβλημα που δεν ανεβαίνει το ΠΑΣΟΚ, δεν είναι δικό μας. Είναι όλης της σοσιαλδημοκρατίας στην Ευρώπη.

Κάτι σαν την εισαγόμενη ακρίβεια του Μητσοτάκη.

**Απαντάμε: Όπου η σοσιαλδημοκρατία, συμφιλιώθηκε με τις συντηρητικές πολιτικές της λιτότητας και υποτάχθηκε στις αγορές, ΑΠΕΤΥΧΕ.**

Όπου σήκωσε ανάστημα, όπου έκανε μέτωπα, όπου στάθηκε απέναντι σε αυτούς που νέμονται τη δημόσια περιουσία ,σάρωσε. Και αυτό πρεπει να κάνουμε κι εμείς.

Αυτή τη σοσιαλδημοκρατία θέλουμε. , πρέπει να υπηρετήσουμε αταλάντευτα.

Συντρόφισσες και Σύντροφοι,

Έχουμε τους ανθρώπους, έχουμε τις δυνάμεις, έχουμε τα μυαλά, έχουμε το ταλέντο, για να ανταποκριθούμε στις μεγάλες σύγχρονες προκλήσεις.

Όμως χρειάζονται νέες απαντήσεις, νέες τολμηρές πολιτικές.

Τέρμα στις διαχειριστικές αντιλήψεις.

Τέρμα στις τάχα τεχνοκρατικές προσεγγίσεις, στα ευχολόγια για μελλοντικούς παραδείσους ευημερίας.

Τέρμα στους συμβιβασμούς και στους μέσους όρους.

Τέρμα στον φόβο και στην υποταγή στους ισχυρούς.

Δεν θα μας βάλουν στα καλούπια του κατεστημένου.

Δεν είμαστε απλά καλύτεροι από τους άλλους. Είμαστε διαφορετικοί.

**Όχι γιατί μικρομεγαλίζουμε. Αλλά γιατί είναι ακράδαντη πεποίθηση μας, ότι προοδευτικό είναι ό,τι μειώνει τις ανισότητες.**

**Αυτό μας διδάσκουν συνεχώς οι εκατοντάδες, οι χιλιάδες αγωνιστές του ΠΑΣΟΚ και της δημοκρατικής παράταξης. Σε κάθε γωνιά της χώρας, σε κάθε πόλη, σε κάθε χωριό, σε κάθε γειτονιά. Όσοι δεν έσκυψαν το κεφάλι ποτέ.**

Αυτή είναι η αφετηρία του Προγράμματος μας το οποίο παρουσιάσαμε πριν μερικές ημέρες. Με την αφοσιωμένη δουλειά 20 ακαδημαϊκών, στελεχών των κινημάτων, ειδικών επιστημόνων, τους οποίους θέλω να ευχαριστήσω.

Συντρόφισσες και σύντροφοι ,

Φίλες και φίλοι,

Λέμε πως πρέπει να αλλάξει κατεύθυνση η χώρα.

**Αυτό όμως απαιτεί να αποφασίσουμε με ποιους θα πάμε και ποιους θα αφήσουμε.**

**Με όλους μαζί, δεν γίνεται, τελεία και παύλα!**

Υπάρχουν διλήμματα ισχυρά, που πρέπει να απαντήσουμε καθαρά και αποφασιστικά.

1. Θα δεχτούμε να παραδίδεται η υγεία στα μεγάλα ιδιωτικά συμφέροντα και στα funds, όπως τα έχει παραδώσει η Κυβέρνηση;

Να φοβάται ο πολίτης να αρρωστήσει;

Να λιποθυμούν οι γιατροί και νοσηλευτές στην εφημερία;

Ή θα στηρίξουμε τη δημόσια δωρεάν υγεία, χωρίς ναι μεν αλλά και θα συγκρουστουμε με τους μεγαλοκλινικάρχες.

Να στηρίξουμε επιτέλους έμπρακτα τους ανθρώπους του ΕΣΥ, που σημαίνει μισθούς αξιοπρέπειας και βαρέα ανθυγιεινά.

Και όταν μας ρωτήσουν που θα βρούμε τα λεφτά, να απαντήσουμε : από τα υπερκέρδη των τραπεζών, των πολυεθνικών και των ολιγοπωλίων. Να τα φορολογήσουμε επιτέλους!

Φίλες και φίλοι,

1. Θα δεχτούμε να αμείβονται οι εκπαιδευτικοί μας, νεοδιόριστοι και αναπληρωτές με 800 και 900 ευρώ καθαρά, όταν οι τραπεζίτες παίρνουν 600.000 τον χρόνο;

Θα δεχτούμε την εργασιακή ανασφάλεια των εκπαιδευτικών στα ιδιωτικά σχολεία;

Ή θα επαναφέρουμε το σεβασμό στους δημόσιους και ιδιωτικούς εκπαιδευτικούς, με αξιοπρεπείς μισθούς και συνεχή επιμόρφωση;

Και όχι εργασιακές σχέσεις γαλέρας;

Συντρόφισσες και Σύντροφοι,

Δεχόμαστε ότι για την αναβάθμιση του δημόσιου σχολείου φθάνουν μόνο οι διαδραστικοί πίνακες; Ή θα δημιουργήσουμε, αξιοποιώντας κάθε τεχνολογική δυνατότητα, μια δημόσια εκπαίδευση βιωματική με ολοκληρωμένο παιδαγωγικό χαρακτήρα, που προσφέρει στον νέο άνθρωπο εφόδια για το μέλλον;

Πιστεύουμε ακόμη ότι θα έρθει το Harvard και η Οξφόρδη για να σώσουν την ανωτάτη Παιδεία; Δεν θα έρθουν παραμύθια ήταν. Ή θα ενισχύσουμε το Δημόσιο Πανεπιστήμιο, συνδέοντας το με την παραγωγή και απελευθερώνοντας το από κρατικές παρεμβάσεις.

Φίλες και φίλοι,

1. Δεν μπορούν να συνεχίσουν ασύδοτα τα καρτέλ και τα ολιγοπώλια, να αισχροκερδούν, οδηγώντας τα νοικοκυριά σε αδιέξοδα. Οφείλουμε να διορθώσουμε τις αγορές με ρύθμιση και έλεγχο. Σε όλο το εύρος της παραγωγικής διαδικασίας.

Και όσα μέλη των ρυθμιστικών αρχών δεν μπορούν, να πάνε σπίτι τους.

Και να διορθώσουμε, με πλαφόν στη  λιανική στην ενέργεια , όταν αυτό απαιτείται.

Με τις δημόσιες επιχειρήσεις ενέργειας και αερίου να αποτελούν πάλι δημόσιο πυλώνα στην ενέργεια, με το Δ κεφαλαίο, στηρίζοντας νοικοκυριά και επιχειρήσεις και όχι ολιγάρχες.

1. Θέλουμε να συνδεθούμε με τον κόσμο της εργασίας ναι ή όχι; Θα επιτρέψουμε να δουλεύουν οι εργαζόμενοι με μισθούς Βουλγαρίας, χωρίς εργασιακά δικαιώματα, με εξοντωτικά ωράρια και ανασφάλεια για το αύριο τους;

Ή θα καταργήσουμε τις νομοθετικές διατάξεις της ΝΔ για το ωράριο, το 6ημερο, τις απολύσεις.

Επαναφέροντας τον κατώτατο μισθό στην Εθνική Συλλογική Σύμβαση. Δίνοντας κίνητρο για την πρόσληψη των νέων ανέργων.

Κάνοντας πράξη τις φορολογικές ελαφρύνσεις για μισθωτούς- συνταξιούχους. Διασφαλίζοντας αξιοπρεπείς συντάξεις για όλους.

Ανοίγοντας τη συζήτηση για μείωση του χρόνου εργασίας, για περισσότερο ελεύθερο χρόνο στους εργαζόμενους. Για ποιότητα ζωής.

**Φίλες και φίλοι,**

1. Δεν μπορούν οι νέοι άνθρωποι και οι ευάλωτες οικογένειες να νοικιάσουν ή να αποκτήσουν σπίτι, με τις τιμές στα ύψη.

**Δεσμευόμαστε για την ίδρυση Υπουργείου Στεγαστικής Πολιτικής, που θα διαχειριστεί τα κονδύλια για να δημιουργηθούν κοινωνικές κατοικίες και να ανοίξουν τα κλειστά σπίτια.**

**Πάμε και στο πάρτυ στην Ενέργεια :**

1. Ως πότε θα συνεχισθεί η ενεργειακή μας εξάρτηση από το φυσικό αέριο, επειδή βολεύει τα μεγάλα συμφέροντα;

Εμείς προτείνουμε να προχωρήσει στην πράξη η ενεργειακή δημοκρατία.

**Με νομοθετική ρύθμιση θα επιβάλλουμε το 50% της παραγωγής ΑΠΕ, να γίνεται από ενεργειακές κοινότητες, την αυτοδιοίκηση, τους συνεταιρισμούς, τους αγρότες. Όπως συμβαίνει σε όλη την Ευρώπη.**

Για να μειωθούν οι τιμές του ρεύματος και να δοθεί δωρεάν ρεύμα σε φτωχές οικογένειες.

1. Δεν πρέπει να αφήσουμε και το νερό να γίνει αντικείμενο κερδοσκοπίας. Το νερό είναι κοινωνικό αγαθό και δεν θα δεχτούμε την εμπορευματοποίηση του.
2. Πρέπει να εφαρμόσουμε επιτέλους μια πατριωτική πολιτική και στην οικονομία μας.

Να στηρίξουμε την ελληνική παραγωγή. Να ρίξουμε το βάρος στην ανάπτυξη της περιφέρειας.

**Θα δεσμευτούμε για τον μετασχηματισμό της Εθνικής Αναπτυξιακής Τράπεζας σε φορέα χρηματοδότησης μικρομεσαίων και αγροτών, με κεφάλαια από την αξιοποίηση της δημόσιας περιουσίας.**

Οφείλουμε να δεσμευτούμε για φορολογικά κίνητρα για τη μείωση του κόστους, την ενίσχυση και την ανθεκτικότητα της ελληνικής αγροτικής – κτηνοτροφικής παραγωγής.

Πρέπει να δεσμευτούμε για την αναδιοργάνωση του ΟΠΕΚΕΠΕ και την αλλαγή του ΕΛΓΑ για την προστασία των αγροτών και των κτηνοτρόφων από τους κινδύνους της κλιματικής κρίσης;

**Πρέπει να μιλήσουμε επιτέλους καθαρά.**

Και κάτι ακόμη. Δεν μπορεί να έχει δώσει 40 δις ο ελληνικός λαός για την ανακεφαλαιοποίηση των τραπεζών, να έχουμε χάσει μισθούς, συντάξεις, τα νέα παιδιά να έχουν φύγει για το εξωτερικό και να είμαστε όλοι εμείς αποκομμένοι από την χρηματοδότηση και αυτές με τα ληστρικά επιτόκια και τις χρεώσεις σε βάρος καταναλωτών και επιχειρήσεων, να βγάζουν κέρδη 4 και 6 δις ευρώ και να δίνουν υψηλά μερίσματα και bonus 1 εκατομμυρίου στα στελέχη τους.

**Τέρμα στην ασυδοσία τους.**

**Τέρμα στο ακαταδίωκτο των τραπεζιτών. Ήταν μνημονιακός νόμος. Γιατί ισχύει ακόμα;**

**Θέλουμε ριζική μείωση των χρεώσεων προς όφελος των καταναλωτών και των αδυνάμων.**

**Φίλες και φίλοι,**

1. Είμαστε ένα κόμμα το οποίο βασίστηκε στην Αυτοδιοίκηση. Δεν μπορεί 3 χρόνια τώρα να μην έχουμε Γραμματέα και Τομέα Αυτοδιοίκησης στο ΠΑΣΟΚ.

Ζω κάθε μέρα ως Δήμαρχος Αθηναίων, την προσπάθεια της Κυβέρνησης να την καταδικάσει σε ασφυξία και να μετατρέψει τους Δημάρχους από πρωταγωνιστές, όπως συμβαίνει σε όλη την Ευρώπη, σε επαίτες.

Τολμάνε και μας κουνάνε και το δάχτυλο, γιατί δεν έχουν προχωρήσει ούτε 1 αντιπλημμυρικό έργο, όπως επανειλημμένα έχουμε ζητήσει.

Και ξέρετε γιατί;

Γιατί τα έδωσαν σε κολλητούς τους. Τα έκαναν mall, casino και πράσινους ουρανοξύστες.

Έφθασαν στο σημείο να μιλάνε για βουλωμένα φρεάτια σε δρόμο που δεν έχει φρεάτια, για να καλύψουν το πάρτυ που έχουν στήσει.

Να το ξέρουν, δεν υποχωρούμε ,όσο και να ξελαρυγγιάζονται κάθε πρωί με τα τσιράκια τους.

**Να το ξέρουν, θα δώσουμε τέλος στο  συγκεντρωτικό κράτος του Μαξίμου.**

**Θα δώσουμε τέλος στις πελατειακές σχέσεις.**

**Θα δώσουμε τέλος στις αδιαφανείς συναλλαγές. Θα κάνουμε το τρίτο και μεγαλύτερο κύμα αποκέντρωσης πράξη.**

**Να το ξέρουν, όλοι και συνυποψηφιοί μου, και η Άννα, ότι η μάχη που δίνω τώρα για το ΠΑΣΟΚ, είναι ταυτόχρονα και μάχη για την αυτονομία και την ανεξαρτησία της Αυτοδιοίκησης.**

**Σύντροφοι και συντρόφισσες,**

1. Να πω και δύο λόγια για τα εθνικά μας θέματα. Η ενίσχυση της αποτρεπτικής ισχύος της χώρας είναι η μεγάλη ιστορική πατριωτική συνεισφορά του ΠΑΣΟΚ στη χώρα. Το πατριωτικό ΠΑΣΟΚ θα σήκωνε τον κόσμο ανάποδα, με την υπόθεση με τα καλώδια στην Κάσο, όπου η χώρα μας δέχθηκε να αμφισβητηθούν, όχι μόνο τα κυριαρχικά μας δικαιώματα, αλλά και η εθνική μας κυριαρχία. Είναι η ώρα να προασπίσουμε καθαρά και ανοιχτά τις κόκκινες γραμμές.

**Είναι ώρα να ξαναμιλήσουμε για εθνική υπερηφάνεια. Είναι ώρα να ξαναμιλήσουμε για μια Ελλάδα με φωνή στην Ευρώπη και τον κόσμο. Είναι ώρα να συνδέσουμε κάθε σύμβαση εξοπλισμών με την αμυντική μας βιομηχανία.**

Είναι ώρα να διεκδικήσουμε μια άλλη Ευρώπη, με κοινή πολιτική άμυνας, με στήριξη της ανάπτυξης και των κοινωνιών της, που δίνει τέλος στους φορολογικούς παραδείσους.

11. Να τονίσω τέλος ότι για μας δεν είναι νοητή καμία διάκριση, για οποιοδήποτε λόγο. Αρχή μας είναι, μια συμπεριληπτική κοινωνία, απέναντι στην ομοφοβία, τον ρατσισμό, τον σεξισμό, τη μισαλλοδοξία.

Με τολμηρές πολιτικές για τα άτομα με αναπηρία.

Συντρόφισσες, Σύντροφοι

Φίλες και φίλοι,

Χρόνια τώρα δοκιμαστήκαμε μέσα σε πολύ δύσκολες συνθήκες.

Όταν ο λαϊκισμός και το κατεστημένο περίμεναν τη διάλυση μας.  
Όταν ο Γιώργος Παπανδρέου έκανε μεγάλες αλλαγές στη χώρα και πρότεινε λύσεις, και κάποιοι τον χλεύαζαν.

Τώρα οι ίδιοι μας συνιστούν να επευφημούμε τον Ντράγκι, που λέει κάτι ανάλογο, 15 χρόνια μετά.

Αντέξαμε γιατί έχουμε βαθιές ρίζες μέσα στην κοινωνία. Γιατί πήραμε δύσκολες αποφάσεις με τον Ευάγγελο Βενιζέλο.

Αντέξαμε με την αείμνηστη Φώφη Γεννηματά, χωρίς την οποία δεν θα βρισκόμασταν σήμερα εδώ, αλλά και με την προσπάθεια του Νίκου Ανδρουλάκη.

**Αλλά τώρα ο κύκλος αυτός, ο κύκλος της επιβίωσης μπορεί πια να κλείσει.**

**Τώρα είναι η ώρα να ανοίξουμε όλοι μαζί έναν νέο, ενάρετο κύκλο υπέρβασης.**  
  
Με το ΠΑΣΟΚ να σηκώνει ανάστημα.

Με το ΠΑΣΟΚ να γίνεται και πάλι πλειοψηφικό στην κοινωνία, έτοιμο για να κυβερνήσει τον τόπο.

Όχι για τις καρέκλες της εξουσίας αλλά για τον εκδημοκρατισμό της εξουσίας.

Οραματίζομαι ένα Κίνημα που πάνω απ’ όλα ξαναβρίσκει την ψυχή του.

Ένα κόμμα συμμετοχικό, θεσμικό, με όργανα που αποφασίζουν  και όχι ένα κόμμα που διοικούν οι παρέες.

Ένα ΠΑΣΟΚ που ακούει, μαθαίνει συνδιαλέγεται με την κοινωνία, ανοιχτό στην κοινωνία. Όχι ένα ΠΑΣΟΚ κλειστό, φοβικό, μακριά από τις νέες κοινωνικές δυνάμεις που αναπτύσσονται και που υπάρχει μόνο ως ανάμνηση του ένδοξου παρελθόντος.

Ένα ΠΑΣΟΚ, που θα γίνει και πάλι πόλος έλξης των καλύτερων μυαλών της νέας γενιάς. Με καθαρές θέσεις.

**Οραματίζομαι Ένα ΠΑΣΟΚ μεγάλο, ανοιχτό, με ανθρώπους με νέες ιδέες και αντιλήψεις, και όχι ένα μικρομάγαζο μικροσυμφερόντων, με μισόλογα, παρωχημένες προτάσεις και αμήχανες στιγμές σιωπής μπροστά στα προβλήματα.**

**Για να χαράξουμε μαζί με τους πολίτες τον δρόμο για τη διακυβέρνηση της χώρας, με ένα νέο συμβόλαιο εμπιστοσύνης.**

**Θέλουμε ένα ΠΑΣΟΚ, που δημιουργεί κοινωνικά μέτωπα απέναντι στην αδικία και την εκμετάλλευση.**

Ένα ΠΑΣΟΚ που όπως μας δίδαξε ο Ανδρέας Παπανδρέου, δεν πρέπει να ξεχνά ούτε μια στιγμή, έχει ως βασικό ιδεολογικό και πολιτικό αντίπαλο τη Δεξιά.

Πιστεύω σε ένα διαφορετικό μοντέλο διακυβέρνησης, αυτό που εφαρμόζω στην Αθήνα.

Χωρίς μεσσίες και σωτήρες. Ένα μοντέλο διακυβέρνησης που αποκεντρώνει, πιστεύει βαθιά στη συλλογική δουλειά και ευθύνη.

Γεμίζει περηφάνια, εμπνέει αυτοπεποίθηση. Ένα μοντέλο που αποδεικνύει στην πράξη ότι από τις μεγάλες μάχες που έχουμε μπροστά μας, δεν περισσεύει απολύτως κανείς.

Και εγώ ξεκινάω κοιτώντας στα μάτια όλους τους συνυποψηφίους μου και τους λέω ότι δεν περισσεύει κανείς και την επόμενη μέρα πρέπει να είμαστε στην πρώτη γραμμή στρατιώτες.

Συντρόφισσες και σύντροφοι,

Ένα ερώτημα που ακούγεται είναι πώς θα διπλασιάσετε τα ποσοστά μας;

**Αυτά τα ρωτούν όσοι αρκούνται στην πρόοδο με το σταγονόμετρο. Όσοι επαναπαύονται στις δάφνες ενός μικρού διψήφιου ποσοστού, της πρώτης πίστας που πήγε καλά**, λες και δεν γνωρίζουν ότι το παιχνίδι έχει πολλές ακόμη πίστες μέχρι τη νίκη.

**Όχι, μαγικό ραβδί δεν έχω.**

Ξέρουμε όμως ότι υπάρχουν εκατομμύρια πολίτες, που προτίμησαν να κάτσουν σπίτι τους. Που δεν είχαν κίνητρο να πάνε στην κάλπη.

Αυτούς ψάχνουμε και θέλουμε να ενώσουμε δυνάμεις όπως το κάναμε και στην Αθήνα.

Θέλουμε να ενώσουμε όλες τις προοδευτικές δυνάμεις, για τη μεγάλη Δημοκρατική Παράταξη, το νικηφόρο ΠΑΣΟΚ -Κίνημα Αλλαγής.  
Με ξεκάθαρη προοδευτική ταυτότητα και πολιτική αυτονομία, καθαρά και μπροστά. Με συγκρούσεις, με ρίξεις, με τομές, με γωνίες, χωρίς συμβιβασμούς και στρογγυλέματα.

**Για να νικήσουμε όπως το κάναμε και στην Αθήνα το σύστημα και πάλι. Αυτή τη φορά για τη Χώρα. Όποιος έχει άλλη άποψη να το πει.**

Και σε όσους ρωτάνε κακόπιστα **με ποιους θα πέσει η δεξιά**, απαντώ καθαρά σε ότι με αφορά: **Όχι δεν θα γίνουμε κολυμβήθρα του Σιλωάμ**, για να ξεπλύνουμε πολιτικές αμαρτίες όσων πλήγωσαν και λοιδόρησαν το ΠΑΣΟΚ για μια καρέκλα.

Για να το πετύχουμε το στόχο μας προτείνω αμέσως μετά τις εκλογές να ξεκινήσουμε έναν ανοιχτό διάλογο για το μέλλον της παράταξης, σε κάθε γειτονιά, σε κάθε Δήμο, μέσα στην κοινωνία, ξανά από τα κάτω, κίνημα και πάλι.

Με αυτοοργάνωση πολιτική και προγραμματική, που θα διαμορφώσει το νέο πλαίσιο της νέας διακυβέρνησης του ΠΑΣΟΚ.

**Καταλήγοντας σε ένα Συνέδριο, όπου θα καλούμε όλους τους προοδευτικούς και δημοκράτες που αξιακά πιστεύουν στη δημοκρατία και τη δικαιοσύνη, πέρα από γενιές, και θέλουν να έρθουν εδώ μπροστά στρατιώτες, όσοι το επιθυμούν να συμμετάσχουν ισότιμα και να καταθέσουν την πρόταση τους για τη μεγάλη Δημοκρατική Παράταξη της Νίκης και της Αλλαγής.**

Συντρόφισσες και σύντροφοι,

Δίνω αυτή τη μάχη με ευθύνη, ενότητα και αξιοπρέπεια.

Παρά τις πρωτοφανείς, καθημερινές και χυδαίες επιθέσεις που δέχομαι εγώ και οι συνεργάτες μου.

Δεν φοβόμαστε το Μέγαρο Μαξίμου,

τα trolls, τους πληρωμένους δημοσιογράφους.

Κατανοώ ότι η Νέα Δημοκρατία αγωνιά και τους απαντώ. Καλά κάνετε και αγωνιάτε.

Όσο μας χτυπούν, τόσο θα δυναμώνουμε.

Γιατί ο κόσμος βλέπει και κρίνει.

Δεν θα ακολουθήσουμε αυτή την πρακτική.

Υπηρετώ χρόνια το ΠΑΣΟΚ με συνέπεια, με όλες μου τις δυνάμεις, τόσο ως απλός στρατιώτης όσο και από θέσεις ευθύνης.

Υπηρέτησα τον Τομέα Ενέργειας, ως Γραμματέας για 6 περίπου χρόνια, στα πιο δύσκολα χρόνια, τότε που δίναμε μάχη επιβίωσης. Δεν άφησα ποτέ το ΠΑΣΟΚ.

Υπάρχουν αξίες και αρχές σε αυτό το κόμμα, που δείχνουν τον δρόμο, που φωτίζουν τη ελπίδα. Αυτές υπηρετώ σε όλη μου τη ζωή.

Συντρόφισσες και σύντροφοι,

Ένα καινούργιο ταξίδι μπορεί να ξεκινήσει στις 6 Οκτώβρη .

Θέλω να είμαστε όλοι εκεί.

Οκτώβρης ήταν το 1981, που ανέπνευσε επιτέλους ο λαός!

Οκτώβρης, ήταν πέρυσι, όταν κάναμε την ανατροπή στην Αθήνα,

**Αυτός ο Οκτώβρης θα γίνει η αφετηρία της νέας Αλλαγής.   
  
Όλοι μαζί!**

**Ενώνουμε δυνάμεις. Όλοι μαζί, όλες οι γενιές.**

**Πάμε δυνατά!**

**Πάμε ενωτικά !**

**Πάμε Τώρα!**

**Πιστέψτε το και θα νικήσουμε!**

Καλό μας αγώνα!